מנחם הכהן

הרב מנחם הכהן (נולד ב-26 ביולי 1932) הוא רב תנועת המושבים. בעבר היה רב ההסתדרות ובשנים 1997–2011 הרב הראשי ליהדות רומניה, וחבר הכנסת מטעם המערך. בנוסף, מחבר ספרים ומאמרים.

ביוגרפיה

הכהן נולד בירושלים, לחוקר הרב מרדכי הכהן. הוא למד בתלמוד תורה "עץ חיים" ובישיבת חברון והוסמך לרבנות. בצבא שירת בנח"ל. היה העורך הראשי של כתב-העת של הרבנות הצבאית "מחניים", ושימש קצין טקסים דתיים. בשנים 1955–1956 שירת כרב צבאי בחיל הים. היה עוזרו של הרב שלמה גורן ונלווה אליו בקרב על אל-קובה ברצועת עזה, ובשחרור הכותל המערבי במלחמת ששת הימים. מ-1967 עד היום הוא מכהן כרב תנועת המושבים ובשנים 1968–1977 כיהן גם כרב ההסתדרות הכללית.

הכהן היה מראשי תנועת "העובד הדתי". שימש כיו"ר סיעת העובד הדתי בהסתדרות וכיהן בוועדה המרכזת של ההסתדרות כנציג סיעה זו. עם הצטרפותה של "העובד הדתי" לסיעת המערך ולמפלגת העבודה. בשנים 1974–1988, כיהן מנחם הכהן בכנסת מטעם המערך מהכנסת השמינית ועד הכנסת ה-11. היה פעיל במוסדות מפלגת העבודה. בשנים 1986–1988 עמד בראש ועדת משנה של ועדת החוץ והביטחון של הכנסת למצב הגיוס של תלמידי ישיבות. ועדה זו ציינה בממצאיה, שמאז "המהפך" ב-1977 שיעור תלמידי הישיבה הפטורים מגיוס עלה בקצב מהיר. בין המלצות הוועדה, שלא יצאו לפועל, היא המליצה כי רק 3% מכלל בני שנתון גיוס חרדיים יוכלו להצטרף להסדר "תורתו אומנותו".  

הרב הכהן מחזיק בתפיסת עולם דתית מתונה ובעמדות יוניות בשאלת הסכסוך הישראלי-פלסטיני. 

ב-1976 ייסד הכהן את "המרכז למורשת היהדות על-שם פנחס ספיר" שבעיר העתיקה בירושלים, המשמש לסמינרים ולמפגשי לימוד לקהל מגוון, והוא עומד בראשו גם היום. 

בשנים 1998–2011 שימש כרב הראשי ליהדות רומניה.

נמנה עם מערכת האנציקלופדיה "בריטניקה לנוער". במשך עשרות שנים התגורר בשכונת הלל ברמת גן, וכיום מתגורר בירושלים. 

בשנת תשע"ט-2019 זכה באות עיטור "יקיר ירושלים" ובשנת 2023 זכה בעיטור נשיא מדינת ישראל.

משפחתו
הכהן נשוי לפרופ' דבורה הכהן, היסטוריונית מאוניברסיטת בר-אילן. אחיו הם הרב שמואל אבידור הכהן והרב פרופ' פנחס פלאי ואחותו טובה וכטפוגל (גיתית הכהן), גיסו הוא הרב יחזקאל פוגל. סבו הוא הרב אברהם צבי שור, ששימש כאב בית דין לחסידים בירושלים. ילדיו: מירון הכהן, רשם האגודות השיתופיות; פרופ' אביעד הכהן, דיקן המרכז האקדמי שערי מדע ומשפט; ד"ר חגית הכהן-וולף, פסיכולוגית.

פרסים ואותות הוקרה
2004 -  עיטור המסדר הרומני "להצטיינות בתחום התרבות"  בדרגת מפקד גדול, מטעם נשיא רומניה יון איליאסקו, יחד עם עוד נציגים של הקהילות הדתיות במדינה, "כסימן להערכה מיוחדת של הפעילות בתחום הדתות, על  הוכחת הרוח אקומנית ואזרחית ועל התרומה לחיזוק הקשרים בין הדתות, לדו-קיום טוב ובשלום בין כל הני האדם"
2019 - יקיר ירושלים
2023 - עיטור נשיא מדינת ישראל

ספריו
חיי אדם - לידה - הלכות, מנהגים ופולקלור הקשורים ללידה ביהדות
חיי אדם - כלולות - הלכות, מנהגים ופולקלור הקשורים לנישואין ביהדות
תורת עם - פירושים על התורה
הגדת עם - הגדה של פסח, הלכות, אגדות, מעשיות, אמרות; הוצאת מודן.
שיח אחים על מלחמות היהודים - יחד עם אחיו, הרב שמואל אבידור הכהן והרב פנחס פלאי
אבנים מספרות - היסטוריה ופולקלור של המקומות הקדושים ששוחררו על ידי צה”ל

לקריאה נוספת
 חנה עמית, חיים באר ואביעד הכהן (עורכים): מנחה למנחם - קובץ מאמרים לכבוד הרב מנחם הכהן, הוצאת הקיבוץ המאוחד, 2008

קישורים חיצוניים

 
 "מקדש מעט" - בית הכנסת וכליו מאמר של הרב מנחם הכהן שפורסם בכתב העת "מחניים" מאתר "הספרייה הווירטואלית של מטח"
 אירוע לציון גיל הגבורות לרב מנחם הכהן, בערוץ מושב TV באתר יוטיוב

ביאורים

הערות שוליים

חברי כנסת מטעם המערך עבודה-מפ"ם
רבני הציונות הדתית בישראל
רבנים צבאיים ישראלים
מנחם
ציונות דתית: חברי כנסת
חברי הכנסת השמינית
חברי הכנסת התשיעית
חברי הכנסת העשירית
חברי הכנסת האחת עשרה
רבנים חברי הכנסת
יקירי ירושלים
מקבלי עיטור הנשיא
פעילי ההסתדרות הכללית
ישראלים שנולדו ב-1932